Москва къокI
Москва и «Перо» тхылъ тедзапIэм сабийхэм папщIэ адыгэбзэкIэ иджыблагъэ къыщыдэкIащ усакIуэ Джэрыджэ Арсен и Iэдакъэ къыщIэкIа «Ажэжьым и жьакIэр» тхылъ щхъуэкIэплъыкIэр.
КъБКъУ-м адыгэбзэр илъэс зыбжанэкIэ щезыгъэджа щIэныгъэлI Урыс Хьэталий и къуэрылъху Iэминэ тхылъыр къыдэгъэкIыным теухуа Iуэхухэр къызэригъэпэщащ икIи лэжьыгъэм и пэублэ псалъэр итхащ. Iэминэ ящыщщ щIэблэм я анэдэлъхубзэр ящIэу къэхъуну, ди нэхъыжьхэм къадекIуэкIыу щыта хабзэ дахэхэр хъума хъуныр зи хъуэпсапIэхэм. Аращ адыгэ сабийхэм я анэдэлъхубзэр зэраджыну Iэмалхэр нэхъыбэ хъунымкIэ къэщхьэпэну мы тхылъ цIыкIур къыдэгъэкIыным Iэминэ и къару щIыхилъхьар. Тхылъыр зи сабийхэм къахуэзыщэхуну адэ-анэхэм абы захуегъазэ я чэнджэщ, я гупсысэ кърахьэлIэмэ и гуапэу икIи ар къыдагъэкIынымкIэ къадэIэпыкъуахэм фIыщIэ яхуещI.
Къызыхуэтыншэу гъэдэ-ха мы тхылъ цIыкIум узыIэпешэ. Шэч хэлъкъым абы зи школ кIуэгъуэ мыхъуахэр, сабий гъэсапIэм кIуэхэр зэрыщыгуфIы-кIынум, усэ цIыкIухэмрэ щхъуэкIэплъыкIэу щIа псэущхьэхэмрэ къуалэбзухэмрэ я сурэтхэм зэрыдахьэхынум. Абы ихуа сурэтхэр екIуу зыщIар Хъалил Миланэщ. Тхылъым хыхьащ щIэблэм я нэ-я псэ адэшхуэ-анэшхуэхэм ятеухуа усэ цIыкIухэри. Апхуэдэу, адыгэ фащэ дахэр зыщыгъ гуащэм теухуа усэ цIыкIури щхьэпэщ лъэпкъ фащэр сабийхэм егъэцIыхунымкIэ.
Усэхэр гурыIуэгъуафIэу, зэгъэщIэгъуафIэу Джэрыджэм итхащ. Сабийхэм ахэр тыншу къащтэнущ. Гуапэщ иужь зэманым щIэблэм апхуэдэ гулъытэ хуащI зэрыхъуар.
ТЕКIУЖЬ Заретэ.
